РЕГЛАМЕНТ ЗА ИЗПЪЛНЕНИЕ (ЕС) № 1227/2014 НА КОМИСИЯТА
от 17 ноември 2014 година
за определяне на ставката на корекция на директните плащания, предвидена в Регламент (ЕО) № 73/2009 на Съвета, за календарната 2014 г. и за отмяна на Регламент за изпълнение (ЕС) № 879/2014 на Комисията
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 26, параграф 4 от него,
след консултации с Комитета по земеделските фондове,
като има предвид, че:
(1)
На 21 март 2014 г. Комисията прие предложение за регламент на Европейския парламент и на Съвета за определяне на ставката на корекция на директните плащания, предвидена в Регламент (ЕО) № 73/2009 на Съвета за календарната 2014 година (2). До 30 юни 2014 г. обаче ставката все още не бе определена от Европейския парламент и Съвета. Затова в съответствие с член 26, параграф 3 от Регламент (ЕС) № 1306/2013 ставката на корекция бе определена от Комисията посредством Регламент за изпълнение (ЕС) № 879/2014 на Комисията (3).
(2)
Прогнозите за директните плащания и свързаните с пазара разходи, посочени в представеното от Комисията писмо № 1 за внасяне на корекции в проектобюджета за 2015 г., показват необходимостта от адаптиране на ставката по механизма за финансова дисциплина, която е била взета предвид в проектобюджета за 2015 г. Посоченото писмо за внасяне на корекции е изготвено въз основа на сумата по механизма за финансова дисциплина, която е в размер на 433 млн. евро за резерва за кризисни ситуации в селскостопанския сектор, посочен в член 25 от Регламент (ЕС) № 1306/2013. С цел да се вземе предвид тази нова информация, Комисията следва да адаптира ставката на корекция, определена в Регламент (ЕС) № 879/2014.
(3)
Като общо правило земеделските стопани, които са подали заявление за помощ за директни плащания за дадена календарна година N, получават плащанията в рамките на определен срок за плащане през финансовата година N + 1. Същевременно държавите членки имат възможност да извършват плащания на земеделските стопани в рамките на определени граници и след изтичането на този срок за плащане без ограничение в сроковете. Подобни закъснели плащания могат да попаднат в следваща финансова година. Когато механизмът за финансова дисциплина се прилага за дадена календарна година, ставката на корекция не следва да се прилага за плащанията по заявления за помощ, подадени през календарни години, различни от годината, за която се прилага механизмът. Поради това, с цел да се осигури равнопоставеност между земеделските стопани, е уместно да се предвиди ставката на корекцията да се прилага спрямо плащанията по заявления за помощ, подадени през календарната година, за която се прилага механизмът за финансова дисциплина, независимо кога е извършено плащането на земеделските стопани.
(4)
Съгласно член 8, параграф 1 от Регламент (ЕС) № 1307/2013 на Европейския парламент и на Съвета (4) ставката на корекция на директните плащания, определена в съответствие с член 26 от Регламент (ЕС) № 1306/2013, се прилага само за директни плащания, надвишаващи 2 000 EUR, които се отпускат на земеделските стопани през съответната календарна година. Освен това в член 8, параграф 2 от Регламент (ЕС) № 1307/2013 се предвижда, че вследствие на постепенното въвеждане на директните плащания ставката на корекция се прилага за България и Румъния от 1 януари 2016 г., а за Хърватия - от 1 януари 2022 г. Поради това ставката на корекция, която се определя с настоящия регламент, не следва да се прилага спрямо плащанията за земеделските стопани в тези държави членки.
(5)
За да се гарантира, че адаптираната ставка на корекция се прилага от датата, на която плащанията към земеделските стопани трябва да започнат да се извършват в съответствие с Регламент (ЕС) № 1306/2013, настоящият регламент следва да се прилага от 1 декември 2014 г.
(6)
Адаптираната ставка на корекцията следва да се взема предвид при изчисляването на всички плащания, които се отпускат на даден земеделски стопанин по заявление за помощ, подадено за календарната 2014 година. Следователно от съображения за яснота Регламент за изпълнение (ЕС) № 879/2014 следва да бъде отменен,
ПРИЕ НАСТОЯЩИЯ РЕГЛАМЕНТ:
Член 1
1. За целите на прилагането на корекцията, предвидена в членове 25 и 26 от Регламент (ЕС) № 1306/2013, и в съответствие с член 8, параграф 1 от Регламент (ЕС) № 1307/2013, сумите на плащанията по смисъла на член 2, буква г) от Регламент (ЕО) № 73/2009 на Съвета (5), които се отпускат на даден земеделски стопанин над сумата от 2 000 EUR по заявление за помощ, подадено за календарната 2014 година, се намаляват с 1,302214 %.
2. Намалението, предвидено в параграф 1, не се прилага в България, Хърватия и Румъния.
Член 2
Регламент за изпълнение (ЕС) № 879/2014 се отменя.
Член 3
Настоящият регламент влиза в сила на седмия ден след деня на публикуването му в Официален вестник на Европейския съюз.
Той се прилага от 1 декември 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 ноември 2014 година.